**Informatīvais ziņojums**

**Par budžeta līdzekļu ekonomiju, ēnu ekonomikas mazināšanu un precīzas uzskaites nodrošināšanu sabiedriskā transporta pakalpojumos**

Informatīvais ziņojums izstrādāts, pamatojoties uz Ministru kabineta 2017. gada 27. jūnija sēdes protokola Nr. 32 38. § 2. punktu, ar kuru Satiksmes ministrijai sadarbībā ar iesaistītajām institūcijām sagatavot un satiksmes ministram līdz 2017.gada 1.septembrim uzdots iesniegt izskatīšanai Ministru kabinetā informatīvo ziņojumu par to, kā tiks sasniegti noteikumu projekta anotācijā minētie mērķi - budžeta līdzekļu ekonomija, ēnu ekonomikas mazināšana un precīzas uzskaites nodrošināšana.

1. **Esošā situācija**

* 1. **Sabiedriskā transporta pakalpojumu organizēšanas finansēšanas kārtība**

No valsts budžetā Satiksmes ministrijas budžeta programmā 31.00.00 "Sabiedriskais transports" šim mērķim paredzētajiem līdzekļiem pārvadātājam kompensē zaudējumus un izdevumus, kas saistīti ar sabiedriskā transporta pakalpojumu pasūtījuma līguma izpildi Ministru kabineta 2015. gada 28. jūlija noteikumos Nr. 435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” (turpmāk – noteikumi Nr.435) noteiktajā kārtībā:

* ja pasūtītājs ir noteicis sabiedriskā transporta pakalpojuma tarifu, – zaudējumus, kas radušies, ja ar sabiedriskā transporta pakalpojumu pasūtījuma līguma izpildi saistītās nepieciešamās izmaksas pārsniedz gūtos ieņēmumus, ja tie saistīti ar pārvadājumiem reģionālās nozīmes maršrutos;
* zaudējumus, ja tie saistīti ar pārvadājumiem pilsētas nozīmes maršrutu tīklā [Sabiedriskā transporta pakalpojumu likuma](https://likumi.lv/ta/id/159858-sabiedriska-transporta-pakalpojumu-likums) [7. pantā](https://likumi.lv/ta/id/159858-sabiedriska-transporta-pakalpojumu-likums#p7) noteiktajā gadījumā, – radušos zaudējumus par maršruta daļu, kas ir ārpus pilsētas administratīvās teritorijas, ja šī maršruta daļa ir vairāk nekā 30 % no kopējā maršruta garuma;
* izdevumus, kas pārvadātājam radušies, ieviešot pasūtītāja noteiktās vai normatīvajos aktos par sabiedriskā transporta pakalpojumiem noteiktās minimālās kvalitātes prasības pēc tam, kad ir uzsākta sabiedriskā transporta pakalpojumu sniegšana, ja minēto prasību ieviešana pārsniedz ar iepriekš noteikto kvalitātes prasību nodrošināšanu saistītos izdevumus;
* ja pasūtītājs ir vai nav noteicis sabiedriskā transporta pakalpojuma tarifu, – zaudējumus par tādu pasažieru pārvadāšanu, kuriem noteikti braukšanas maksas atvieglojumi saskaņā ar braukšanas maksas atvieglojumu noteikumiem.
* izdevumus, kas saistīti ar normatīvajos aktos noteikto kvalitātes prasību ieviešanu reģionālās nozīmes maršrutos.

Biļešu tirdzniecībā un uzskaitē transportlīdzekļos, kā arī autoostās tiek izmantotas nodokļu un citu maksājumu reģistrēšanas elektroniskās ierīces un iekārtas

atbilstoši normatīvajiem aktiem, kas nosaka nodokļu un citu maksājumu reģistrēšanas elektronisko ierīču un iekārtu tehniskās prasības un šo ierīču un iekārtu lietošanas kārtību. Atbilstoši minētajiem noteikumiem izsniegtās biļetes pārvadātāji uzskaita un sniedz par tām pārskatu saskaņā ar attiecīgo maršrutu pasūtītājam (Autotransporta direkcijai vai pašvaldībai), kas aprēķina kompensāciju.

Sabiedriskā transporta pakalpojumi reģionālā maršrutu tīkla maršrutos tiek veikti balstoties uz divu veidu sabiedriskā transporta pakalpojumu pasūtījuma līgumiem – tie, kas slēgti, pamatojoties uz Koncesiju likumu, un līgumi, kas slēgti, pamatojoties uz Publisko iepirkumu likumu (turpmāk – koncesijas līgumi un līgumcenas līgumi).

Saskaņā ar pēdējo divu gadu sabiedriskā transporta pasūtījuma konkursa līgumiem, pārvadātājs izmaksas par braukšanas maksas atvieglojumu saņēmēju pārvadāšanu iekļauj savā piedāvājumā – pakalpojuma cenā. Līdz ar to pārvadātājs sniedz statistikupar attiecīgo pasažieru braucieniem konkrētā maršrutā/reisā. Šobrīd 21% līgumu ir noslēgti, vadoties pēc augstāk minētajiem principiem, 2018. gadā būs 30% šādu līgumu, bet, sākot no 2021. gada visi 100% līgumu. Reģionālās nozīmes sabiedriskā transporta pakalpojumu pasūtījuma līgumcenu līgumos kompensācija tiek aprēķināta kā starpība starp pārvadātāja nosolīto cenu par pārvadājuma vienu kilometru un biļešu ieņēmumiem par vienu nobraukto kilometru. Saskaņā ar šādiem līgumiem pārvadātājam atsevišķi netiek kompensēti zaudējumi par to pasažieru kategoriju pārvadāšanu, kuriem valsts noteikusi braukšanas maksas atvieglojumus

Autotransporta direkcija veic kompensācijām paredzēto valsts budžeta līdzekļu izmantošanas likumības, lietderības un pareizības pārbaudes sabiedriskā transporta pakalpojumu sniegšanas uzņēmumos, un, konstatējot pārkāpumus, atkarībā no katras konkrētas situācijas, tiek precizēti zaudējumu kompensācijas aprēķini, vai ieturēti nepamatoti izmaksāto zaudējumu kompensācijas daļa, kā arī var tikt piemērotas sabiedriskā transporta pakalpojumu pasūtījuma līgumā noteiktās soda sankcijas u.c

Papildus tiek veiktas pārbaudes republikas nozīmes pilsētu domēs, kuras savas kompetences ietvaros organizē sabiedriskā transporta pakalpojumus, kā arī veic kontroles reģionālo maršrutu pārvadātāju transportlīdzekļos.

***2014. gadā*** Autotransporta direkcija veica 594 pārbaudes reģionālo maršrutu autobusos, pārkāpumus konstatējot 36% gadījumu (***43%*** no tiem bijuši biļešu tirdzniecības pārkāpumu),

***2015. gadā*** - 669 pārbaudes, 10% gadījumu tika konstatēti līguma nosacījumu pārkāpumi (***80%*** no tiem – biļešu tirdzniecības pārkāpumi),

***2016. gadā*** Autotransporta direkcija veica jau 1166 pārbaudes, pārkāpumus konstatējot 17% gadījumu (***35%*** no tiem – biļešu tirdzniecības pārkāpumi). Savukārt ***2017. gadā laika periodā līdz 1.augustam*** Autotransporta direkcija jau veikusi 665 pārbaudes, kur aptuveni 8% gadījumos no veikto pārbaužu skaita tika konstatēti līguma nosacījumu  vai normatīvo aktu pārkāpumi, ***16%*** no kopējo pārkāpumu skaita saistīti ar braukšanas maksas atvieglojumu biļešu izsniegšanu.

Vērtējot šos rezultātus, secināms, ka veiktās pārvadājumu kontroles ir efektīvas, jo pārkāpumu skaits trijos gados, kas saistīts ar biļešu tirdzniecību ir būtiski samazinājies.

* 1. **Riski**
1. **iespējamais darījumu apliecinošā dokumenta (biļetes) neizsniegšanas vai nekorektas izsniegšanas risks transportlīdzekļos**.

Autoostās risks ir mazāks - persona ir biļetes saņemšanā ieinteresētā persona, jo bez biļetes nebūs iespējama sabiedriskā transportlīdzekļa izmantošana.

Riks iespējams situācijā, kad negodprātīgs pārvadātājs var veikt fiktīvu braucienu, kurās izmantotas “0” biļetes uzrādīšanu, t.i. kases aparātos tiek fiksētas biļetes par faktiski nepārvadātiem pasažieriem ar braukšanas maksas atvieglojumiem, vienlaikus

tiek pārveidoti ar nodokļu un citu maksājumu reģistrēšanas ierīcēm fiksētos biļešu datus grāmatvedības uzskaitē vai

1. **nepietiekama attiecīgās personas identifikācija.**

Tā kā pašreizējā situācijā personu dokumentus, kas pamato personas tiesības izmantot braukšanas maksas atvieglojumu, pārbaudi nodrošina pārvadātāja darbinieks (šoferis, konduktors, kasieris u.c.), pastāv augsts risks tam, ka neuzmanības vai negodprātīgu nolūku vadīts pārvadātāja pārstāvis nepietiekami nodrošina attiecīgās personas identifikāciju.

Tāpat nevar izslēgt risku, ka pārvadātājs ir darījumu ar braukšanas maksas atvieglojumiem apjoma palielināšanā ieinteresētā persona, jo atbilstoši normatīvajiem aktiem pārvadātājs uzskaita šos darījumus un sagatavo pasūtītājam iesniedzamo informāciju (pārskatu) par pasažieru pārvadāšanu un braukšanas maksas atvieglojumiem, uz kuras pamata pasūtītājs veic kompensācijas aprēķinu.

1. **statusu apliecošo dokumentu viltošanas risks**

Pašlaik pastāv augsts personu, kurām pienākas braukšanas maksas atvieglojumi, statusu apliecinošo dokumentu viltošanas risks, jo esošie personas statusu pamatojošie dokumenti var nebūt aprīkoti ar pietiekami drošiem pretviltošanas elementiem. Minētie statusu pamatojošie dokumenti tiek zaudēti, kā arī ir situācijas, kad persona tai piešķirto statusu zaudē, bet tās rīcībā paliek statusu apliecinošais dokuments, kuru tā negodprātīgi vai nezināšanas dēļ var turpināt izmantot līdz attiecīgā dokumenta derīguma termiņa beigām. Minētās problēmas pašlaik nevar risināt arī pastiprinot kontroles pasākumus.

**2. Pasākumi budžeta līdzekļu ekonomijas, ēnu ekonomikas mazināšanas un precīzas uzskaites nodrošināšanā**

 **2.1. Braukšanas maksas atvieglojumu saņēmēju Valsts informācijas sistēmas izveide un personu braucienu elektroniskās identifikācijas nodrošināšana.**

2017.gada 4.aprīlī Ministru kabinets pieņēma zināšanai Satiksmes ministrijas izstrādāto informatīvo ziņojumu “Par Ministru kabineta 2015.gada 31.marta noteikumu Nr.153 “Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos” ieviešanu” (skatīt MK sēdes protokolu Nr.18 43.§) un atbalstīja informatīvā ziņojuma piedāvāto risinājuma modeli. Braukšanas maksas atvieglojumu saņēmēju uzskaites sistēmas risinājuma modelis (informatīvā ziņojuma III nodaļa)nodrošinās precīzu elektronisku braukšanas maksas atvieglojumu saņēmēju identifikāciju un veikto braucienu uzskaiti. Tādējādi tiks izveidota tiesiska un efektīva datu apmaiņa vienas sistēmas ietvaros. Modelis (Sistēma) tiek ieviests uz bezskaidras naudas norēķinu sistēmas bāzes un tas ir izstrādāts, balstoties uz Datu valsts inspekcijas rekomendācijām, tādējādi ievērojot datu aizsardzības pasākumus.

 Lai nodrošinātu braukšanas sistēmas ieviešanu un tās drošu, kvalitatīvu un ilglaicīgu darbību, braukšanas maksas atvieglojumu saņēmēju uzskaites sistēmas tehniskā nodrošinājumu izstrādi (IT sistēmas izstrāde, tehnisko līdzekļu nodrošinājums transportlīdzekļos) iespējams nodrošināt 22 mēnešu laikā pēc normatīvo aktu, kas paredz izveidot attiecīgu sistēmu, izstrādāšanas/pieņemšanas. Piedāvātās sistēmas ieviešanai divos gados nepieciešams papildus finansējums ~1 miljons *euro,* kam papildus pieskaitāmas uzturēšanas un administratīvās izmaksas katru gadu ~0,5 miljoni *euro.*

Pamatojoties uz informatīvā ziņojuma izstrādes procesā gūtajiem secinājumiem, tika piedāvāts braukšanas maksas atvieglojumu saņēmēju elektroniskās uzskaites sistēmas ieviešanu realizēt pakāpeniski pa posmiem (skatīt informatīvā ziņojuma VIII nodaļu):

1. Izveidot nepieciešamo valsts informācijas sistēmu un nodrošinot iespēju kontrolējošām iestādēm pārliecināties par pasažieru uzrādīto apliecību derīgumu, kā arī uzsākt bezskaidras naudas norēķinus ieviešanu transportlīdzekļos, kur tas ir ekonomiski pamatoti.

2. Sadarbībā ar iesaistītajām ministrijām turpināt darbu pie braukšanas maksas atvieglojumu vienotas sistēmas izveides, kas būtu ieviešama pārvadājumos pēc 2021.gada.

Sistēmas izstrāde un uzturēšana tiek nodrošināta par ATD jau piešķirtajiem finanšu līdzekļiem, kas paredzēti līdz 2019.gadam ieskaitot. Vienlaicīgi jautājums par finansējuma piešķiršanu ATD valsts noteikto braukšanas maksas atvieglojumu saņēmēju elektronisku identifikācijas līdzekļu ieviešanai reģionālās nozīmes maršrutos skatāms Ministru kabinetā likumprojekta “Par valsts budžetu 2020.gadam” un likumprojekta “Par vidējā termiņa budžeta ietvaru 2020., 2021. un 2022.gadam” sagatavošanas procesā,  ievērojot valsts budžeta finansiālās iespējas. Lai nodrošinātu informācijas par personu, kurām pienākas valsts noteiktie braukšanas maksas atvieglojumi, aktuālo statusu nodošanu ATD, nepieciešams papildus risināt jautājumu par datu turētājiem - VDEĀVK, VBTAI, Sabiedrības integrācijas fonda un PMLP nepieciešamo finansējuma avotiem datu apmaiņas nodrošināšanai ar jaunizveidojamo valsts informācijas sistēmu jau 2017.gadā. Šobrīd Saeimā tiek virzīts pieņemšanai 3.lasījumā likumprojekts “Grozījumi Sabiedriskā transporta pakalpojumu likumā” (Nr. [940/Lp12](http://titania.saeima.lv/LIVS12/saeimalivs12.nsf/webSasaiste?OpenView&restricttocategory=940/Lp12)), kurā noteiktas VSIA “Autotransporta direkcijas” tiesības izveidot valsts informācijas sistēmu un veikt personu datu apstrādi. Pakāpeniski ieviešot sistēmu, izmaksas 2017.-2019.gadam attēlotas tabulā.

**Uzskaites sistēmas risinājuma izmaksas**

(izveides laiks – 6 mēneši pēc normatīvo aktu izdošanas)

|  |  |  |  |
| --- | --- | --- | --- |
|  |  |  | **Nepieciešamais finansējums 2017. -2019.gadā** |
| **Uzskaites sistēmas risinājuma izmaksas EUR** | **Uzskaites sistēmas uzturēšanas izmaksas gadā EUR** | **2017** | **2018** | **2019** |
| ATD VIS izveidošana | 142000 | 0 | piešķrts EUR | nepieciešams papildus EUR | piešķirts EUR | nepieciešams papildus EUR | piešķirts EUR | nepieciešams papildus EUR |
| ATD VIS uzturēšana | 0 | 15 000 | 142790\* |   |   |   |   |   |
| ATD personāla izmaksas | 50000 | 71 000 | 86000\*\* |   | 86 000 |   | 86 000 |   |
| **kopā ATD** | **192000** | **86 000** | **228 790** | 0 | 0 | 0 | 0 | 0 |
| PLMP | 40 656 | 3 049 | 0 | 40 656 | 0 | 3049 |   | 3049 |
| VDĒAVK | 15 000 | 0 | 0 | 15 000 | 0 | 0 | 0 | 0 |
| VBTAI | 15 000 | 0 | 0 | 15 000 | 0 | 0 | 0 | 0 |
| SIF-DLC | 12 000 | 0 | 0 | 12 000 | 0 | 0 | 0 | 0 |
| **kopā datu turētāju izmaksas** | **82 656** | **3 049** | **0** | **82656** | **0** | **3049** | **0** | **3049** |
| **izmaksas kopā** | **274 656** | **89 049** |  |  |  |  |  |  |

*\*ATD budžeta atlikums no iepriekšējā periodā piešķirtā finansējuma sistēmas ieviešanai*

*\*\*ATD budžetā paredzētais finansējums sistēmas ieviešanai*

***1.posms – līdz 2018.gada 30.jūnijam***

***Autotransporta direkcijas Valsts informācijas sistēmas izveide valsts noteikto braukšanas maksas atvieglojumu saņēmēju kontroles nodrošināšanai (datu bāze).***

Lai Autotransporta direkcija varētu uzsākt informācijas sistēmas izstrādi, nepieciešams noteikt tiesības Autotransporta direkcijai apstrādāt personu datus un deleģējumu Ministru kabinetam noteikt informācijas sistēmas izveidošanas, uzturēšanas un izmantošanas kārtību, informācijas sistēmā iekļaujamo datu apjomu, datu iekļaušanas un saņemšanas kārtību, piekļuves nodrošināšanas kārtību, kā arī iekļauto datu apstrādes kārtību. Satiksmes ministrija ir sagatavojusi likumprojektu “Grozījumi Sabiedriskā transporta pakalpojumu likumā”, kas atbalstīts Ministru kabinetā 2017.gada 6. jūnijā (prot. Nr.29, 65.§, TA-1042) un izskatīts Saeimā 1.lasījumā (Nr. 940/Lp12).

***2.posms –***

***1.uzdevums: līdz 2019. gada 31. decembrim***

Valsts noteikto braukšanas maksas atvieglojumu saņēmēju elektroniskās identifikācijas risinājuma reģionālās nozīmes maršrutos noteikšana, lai attiecīgas prasības Autotransporta direkcija varētu ietvert konkursu dokumentos par tiesībām sniegt sabiedriskā transporta pakalpojumus reģionālās nozīmes maršrutu tīklā, kā arī uzņēmēji, valsts iestādes un pasažieri spētu kvalitatīvi sagatavoties elektroniskā identifikācijas risinājuma tehniskai realizācijai.

***2.uzdevums: līdz 2020. gada 31. decembrim***

1) Republikas pilsētu pašvaldību ieviesto elektronisko risinājumu pasažieru braucienu elektroniskai uzskaitei pieslēgšana Valsts informācijas sistēmas datubāzei. Pašlaik elektroniskā pasažieru uzskaite nodrošināta Rīgā, Jelgavā, Rēzeknē un Jūrmalā. Pēc Autotransporta direkcijas valsts informācijas sistēmas izveides tiks nodrošināta minēto pašvaldību sistēmu pieslēgšana Autotransporta direkcijas valsts informācijas sistēmai, kas nodrošinās gan pašvaldībām iegūt korektu informāciju par valsts noteikta braukšanas maksas atvieglojuma saņēmēja statusu, gan elektroniski tajā iesniegt informāciju par valsts noteikto braukšanas maksas atvieglojumu saņēmēju pārvadāšanu pilsētas nozīmes maršrutos.

***3.posms no 2021. gada 1. janvāra.***

Braukšanas maksas atvieglojumu saņēmēju elektroniskās uzskaites un identifikācijas nodrošināšana izmantojot Satiksmes ministrijas (Autotransporta direkcijas) noteikto braukšanas maksas atvieglojumu saņēmēju elektroniskās identifikācijas risinājumā paredzēto identifikācijas līdzekli reģionālās un pilsētas nozīmes maršrutos.

**2.2. Skaidras naudas norēķinu samazināšana sabiedriskajos transportlīdzekļos**

Kā viens no efektīvākajiem risinājumiem ēnu ekonomikas risku samazināšanā ir samazināt skaidras naudas norēķinus sabiedriskajos transportlīdzekļos. Lai to veiktu, transportlīdzekļos jāuzstāda bezskaidras naudas norēķinu veikšanai paredzētas speciālas iekārtas (turpmāk - POS termināls).

POS terminālu iegādes un uzturēšanas izmaksas atbilstoši MK noteikumos Nr. 435 noteiktajai kārtībai tiek kompensētas no valsts budžeta un šobrīd to ieviešana nav noteikta kā obligāta prasība, pārvadātāji šādas norēķinu iespējas ievieš brīvprātīgi, patstāvīgi sadarbojoties ar norēķinu iestādēm. Pēc Autotransporta direkcijas aplēsēm 2018. gada un 2019. gada laikā bezskaidras naudas norēķini būs iespējami jau apmēram 50% autobusos, bet kā obligāta prasība bezskaidras naudas norēķinu nodrošināšanā reģionālās nozīmes autobusos tiks izvirzīta konkursa nosacījumos par tiesībām sniegt sabiedriskā transporta pakalpojumus pēc 2020. gada.

**2.3. Video novērošanas sistēmu ieviešana sabiedriskajos transportlīdzekļos**

Autotransporta direkcija analizējot tās rīcībā esošo informāciju par pārvadātāju darbības rezultātiem, konstatējusi, ka pārvadātājam, kas ierīkoja video novērošanas iekārtas sabiedriskajos transportlīdzekļos pēc iesniegtajām atskaitēm 2017. gadā atsevišķā maršrutu tīkla daļā ir palielinājies pārvadāto pasažieru skaits par 11,65%, bet ieņēmumi pieauguši par 10,25%, salīdzinot ar rādītājiem 2016.gadā.

Secināms, ka videonovērošanas sistēmas ieviešana novērstu biļešu neizsniegšanu, vai nelikumīgu valsts kompensācijas biļešu izdruku sabiedriskajos transportlīdzekļos un to plānots izvirzīt kā obligātu prasību sabiedriskā transporta pakalpojumos izmantojamajiem transportlīdzekļiem, konkursu par tiesībām sniegt sabiedriskā transporta pakalpojumus reģionālās nozīmes maršrutos, nosacījumos.

**2.4. Sabiedriskā transporta pakalpojumu pasūtījuma līgumi ar noteiktu līgumcenu**

Budžeta līdzekļu ekonomiju var panākt, samazinot zaudējumu kompensāciju apmēru, samazinot pārvadājumu pašizmaksu. Izvērtējot pašizmaksu un vidējo autobusu vecumu koncesijas un līgumcenas līgumos, secināms, ka pēdējos gados slēgtajos līgumcenas līgumos pašizmaksa ir par 24% mazāka, attiecīgi šādi līgumi racionālāki un izdevīgāki.

Pašreiz 85% no kopējais maršruta apjoms noslēgtie līgumi par sabiedriskā transporta pakalpojumu nodrošināšanu reģionālajā maršrutu tīklā būs spēkā līdz 2020. gada 31. decembrim. No 2021. gada, slēdzot jaunus līgumus, kuros būs noteikta līgumcena par sabiedriskā transporta pakalpojumu sniegšanu, visā reģionālās nozīmes maršrutu tīklā pārvadātājiem tiks izvirzītas vienotas un augstākas pakalpojumu sniegšanas kvalitātes prasības, tai skaitā prasības par pasažieru ar braukšanas maksas atvieglojumiem elektronisku identifikāciju, bezskaidras naudas norēķinu nodrošināšanu, kā arī kontroles sistēmu (t.sk. videonovērošana) nodrošināšanu.

1. **Kopsavilkums**

Lai tiktu nodrošināta sabiedriskā transporta pakalpojumu kompensācijām piešķirto valsts budžeta līdzekļu ekonomija, samazināta ēnu ekonomika sabiedriskā transporta pakalpojumos, kā arī veikta precīza personu ar braukšanas maksas atvieglojumiem braucienu uzskaite, nepieciešams turpināt esošo pasākumu realizēšanu, kā arī veikt šādus pasākumus.

3.1. Īstermiņa pasākumi:

* + līdz 2018. gada 30. jūnijam izveidot Valsts informācijas sistēmu valsts noteikto braukšanas maksas atvieglojumu saņēmēju kontroles nodrošināšanai (datu bāze);
	+ līdz 2019. gada 31. decembrim noteikt valsts noteikto braukšanas maksas atvieglojumu saņēmēju elektroniskās identifikācijas risinājumu reģionālās nozīmes maršrutos, sadarbībā ar iesaistītajām iestādēm izvērtējot visu braukšanas maksas atvieglojumu statusu apliecinošo dokumentu tehniskās iespējas izmantošanai plānotajā braukšanas maksas atvieglojumu saņēmēju elektroniskās identifikācijas risinājumā.
	+ līdz 2019. gadam ieviest bezskaidras naudas norēķinus vismaz 50% sabiedriskajos transportlīdzekļos un veicināt videonovērošanas sistēmu ieviešanu transportlīdzekļos esošo līgumu ietvaros.

3.2. Ilgtermiņa pasākumi līdz 2021. gadam:

* sabiedriskā transporta pakalpojumu līgumos no 2021. gada:

- noteikt vienotas kvalitātes prasības sabiedriskajos transportlīdzekļos paredzot obligātu nosacījumu bezskaidras naudas norēķinu un videonovērošanas sistēmu lietošanas nodrošināšanu,

- noteikt līgumcenas par nobrauktajiem kilometriem;

* + ieviest braukšanas maksas atvieglojumu saņēmēju elektroniskās identifikācijas sistēmu un braucienu elektronisku identifikāciju transportlīdzekļos;
	+ republikas pilsētu pašvaldībām, kuras šobrīd to nenodrošina, jāievieš elektroniska pasažieru braucienu uzskaite.

Iesniedzējs:

Satiksmes ministrs U.Augulis

Vīza:

Valsts sekretārs K.Ozoliņš

24.11.2017. 12:00

2343

D.Ziemele-Adricka 67028036

Dana.Ziemele-Adricka@sam.gov.lv

I.Brice 67502866

Ilze.Brice@atd.lv